Banca Comercială Română (BCR) este cel mai mare creditor al companiei Asesoft Technologies, deținută indirect de deputatul Sebastian Ghiță, potrivit DNA, în condițiile în care s-a înscris la masa credală cu 38,8 milioane de lei, reiese din tabelul preliminar întocmit de Via Insolv SPRL, administratorul judiciar al companiei, și consultat de Profit.ro.

La începutul lunii iunie a acestui an, Tribunalul Prahova a admis cererea Asesoft Technologies prin care a solicitat insolvența pentru imposibilitatea achitării la termenele scadente a obligațiilor față de creditori în sumă de 31,25 milioane de lei.

Conform tabelului preliminar al creanțelor, datoriile Asesoft Technologies însumează 97,9 milioane de lei.

BCR, cea mai mare bancă autohtonă, este cel mai mare creditor al companiei, cu 38,8 milioane de lei.

Al doilea creditor este Sunsmart Integrare IT Ploiești, care are de recuperat 26,94 milioane de lei.

2K Telecom, firmă deținută integral de fratele deputatului Sebastian Ghiță, Alexandru Ghiță, ocupă poziția a treia ca pondere în tabelul creanțelor, cu 5,4 milioane de lei, fiind urmată de ANAF - 5,2 milioane de lei.

De asemenea, asociatul unic al companiei, Vlad Dumitru Iacobescu, are de recuperat 4,8 milioane de lei.

Sume semnificative au de recuperat și Network One Distribution – 3,3 milioane de lei, Avitech Co – 2,1 milioane de lei, Cronus eBusiness – 1,8 milioane de lei, Asesoft International – 1,6 milioane de lei, MB Distribution – 1,4 milioane de lei și Federal Media Partner – 1,1 milioane de lei.

Asesoft Technologies este deținută indirect de Sebatian Ghiță, potrivit datelor din rechizitoriul Direcției Naționale Anticorupție (DNA) prin care primarul Ploieștiului, Iulian Bădescu, și deputatul au fost trimiși în judecată, în iulie 2015, într-un dosar pentru dare de mită, spălare de bani și instigare la abuz în serviciu.

Înființată în 2012, Asesoft International are ca obiect de activitate prelucrarea datelor, administrarea paginilor web și activități conexe și a consemnat în 2015 afaceri de 83,02 milioane de lei, de la 72,4 milioane de lei în urmă cu un an, și pierderi de 13,1 milioane de lei, comparativ cu 10,2 milioane de lei în 2014.

Datoriile societății însumau 157,6 milioane de lei, iar creanțele, 147,8 milioane de lei, potrivit datelor de la Ministerul Finanțelor.

În octombrie 2013, Asesoft Technologies și Siveco Romania au câștigat o licitație organizată de Ministerul Educației pentru furnizarea unui sistem informatic de 20,3 milioane de lei, cu TVA, destinat creșterii capacității instituției de planificare și monitorizare a sistemului educațional.